贈學者
作者：李衡
朝代：宋

paragraphs: 學詩如參禪，初不在言句。
傴僂巧承蜩，梓慶工削鐻。
借問孰師承，妙處應自悟。
向來大江西，洪徐暨韓呂。
山谷擅其宗，諸子爲之輔。
短句與長篇，一一皆奇語。
卓爾自名家，無愧城南杜。
君詩亦可人，羞作女工蠹。
正臨百尺竿，到此方進步。
我性文字空，志在學農圃。
老矣甘摧頹，肯復事雕組。
少讀三百篇，每自歎無補。
一念絕邪思，得處忘我所。
學詩如參禪，無舍亦無取。
立雪謾齊要，斷臂徒自苦。
君欲問活法，活法無覓處。